RHAN 4

ASESU A CHYNNYDD

Dyletswydd i wneud darpariaeth ynghylch trefniadau asesu
56
1
Rhaid i reoliadau wneud darpariaeth ynghylch trefniadau asesu.
2
Trefniadau asesu yw trefniadau ar gyfer asesu, mewn perthynas âʼr cwricwlwm perthnasol—
a
y cynnydd a wnaed gan ddisgyblion a phlant,
b
y camau nesaf yn eu cynnydd, ac
c
yr addysgu a dysgu y mae ei angen i wneud y cynnydd hwnnw.
3
Caiff rheoliadau o dan yr adran hon (ymhlith pethau eraill)—
a
ei gwneud yn ofynnol i berson perthnasol wneud a gweithredu trefniadau asesu;
b
pennu pa bryd a sut y maeʼr trefniadau hynny iʼw gwneud aʼu gweithredu;
c
pennuʼr trefniadau asesu, neuʼr meini prawf y mae rhaid i’r trefniadau eu bodloni;
d
ei gwneud yn ofynnol gwerthuso effeithiolrwydd trefniadau asesu;
e
gwneud darpariaeth ynghylch sut y maeʼr gwerthusiad hwnnw iʼw gynnal;
f
ei gwneud yn ofynnol cadw trefniadau asesu o dan adolygiad, aʼu diwygio;
g
ei gwneud yn ofynnol i berson perthnasol ddarparu gwybodaeth, fel yʼi pennir yn y rheoliadau, ynghylch trefniadau asesu a wneir neu a weithredir gan y person hwnnw, ac ynghylch y materion a ddisgrifir yn is-adran (2).
4
Yn yr adran hon, ystyr “person perthnasol” yw—
a
pennaeth ysgol a gynhelir neu ysgol feithrin a gynhelir;
b
corff llywodraethu ysgol a gynhelir neu ysgol feithrin a gynhelir;
c
darparwr addysg feithrin a gyllidir ond nas cynhelir;
d
yr athro neuʼr athrawes sydd â chyfrifoldeb am uned cyfeirio disgyblion;
e
pwyllgor rheoli uned cyfeirio disgyblion;
f
person syʼn darparu addysgu a dysgu ar gyfer plentyn ac eithrio mewn ysgol a gynhelir, ysgol feithrin a gynhelir neu uned cyfeirio disgyblion yn rhinwedd trefniadau a wneir o dan adran 19A o Ddeddf Addysg 1996 (p. 56).
5
Yn yr adran hon, ystyr “cwricwlwm perthnasol”—
a
mewn perthynas ag ysgol a gynhelir neu ysgol feithrin a gynhelir, ywʼr cwricwlwm a fabwysiedir o dan adran 11 gan bennaeth a chorff llywodraethuʼr ysgol (ac os caiff y cwricwlwm hwnnw ei ddiwygio o dan adran 12, ei ystyr yw’r cwricwlwm hwnnw fel y’i diwygir);
b
mewn perthynas ag addysg feithrin a gyllidir ond nas cynhelir, ywʼr cwricwlwm a fabwysiedir o dan adran 15 gan y person y darperir yr addysg ganddo (ac os caiff y cwricwlwm hwnnw ei ddiwygio o dan adran 16, ei ystyr yw’r cwricwlwm hwnnw fel y’i diwygir);
c
mewn perthynas ag uned cyfeirio disgyblion, ywʼr cwricwlwm ar gyfer yr uned y cyfeirir ato yn adran 50 (ac os caiff y cwricwlwm hwnnw ei ddiwygio o dan adran 51, ei ystyr yw’r cwricwlwm hwnnw fel y’i diwygir);
d
mewn perthynas ag addysg a ddarperir ar gyfer plentyn ac eithrio mewn ysgol a gynhelir, ysgol feithrin a gynhelir neu uned cyfeirio disgyblion yn rhinwedd trefniadau a wneir o dan adran 19A o Ddeddf Addysg 1996, ywʼr cwricwlwm i’r plentyn y cyfeirir ato yn adran 53.
6
Caiff rheoliadau o dan yr adran hon—
a
pennuʼr trefniadau asesu sydd iʼw gwneud aʼu gweithredu drwy gyfeirio at ddogfen a gyhoeddir o bryd iʼw gilydd gan unrhyw berson;
b
gwneud darpariaeth i drefniadau asesu gael eu gweithredu yn unol â dogfen a gyhoeddir o bryd iʼw gilydd gan unrhyw berson.